title: Vykonávacie nariadenie Komisie (EÚ) 2020/29 zo 14. januára 2020 o neschválení tanínov z výhonkov Vitis vinifera ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Text s významom pre EHP)

text:
                  15.1.2020

                  SK

                  Úradný vestník Európskej únie

                  L 9/1

         VYKONÁVACIE NARIADENIE KOMISIE (EÚ) 2020/29
         zo 14. januára 2020
         o neschválení tanínov z výhonkov Vitis vinifera ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 23 ods. 5 v spojení s článkom 13 ods. 2,
         keďže:

                     (1)

                     Komisii bola 30. júna 2017 doručená žiadosť od spoločnosti Biomolécules et Biotechnologies Végétales (BBV) EA2106 a od ústavu Institut Technique de l’Agriculture Biologique (ITAB) o schválenie tanínov z výhonkov Vitis vinifera ako základnej látky. K uvedenej žiadosti boli priložené informácie vyžadované v článku 23 ods. 3 druhom pododseku nariadenia (ES) č. 1107/2009.

                     (2)

                     Komisia požiadala Európsky úrad pre bezpečnosť potravín (ďalej len „úrad“) o vedeckú pomoc. Úrad predložil Komisii technickú správu o tanínoch z výhonkov Vitis vinifera2. mája 2018 (2). Komisia predložila 24. júna 2019 Stálemu výboru pre rastliny, zvieratá, potraviny a krmivá správu o preskúmaní (3) a návrh tohto nariadenia o neschválení tanínov z výhonkov Vitis vinifera a sfinalizovala ich na účely zasadnutia uvedeného výboru 22. októbra 2019.

                     (3)

                     Z dokumentácie poskytnutej žiadateľmi nevyplýva, že taníny z výhonkov Vitis vinifera spĺňajú kritériá pre potravinu podľa vymedzenia v článku 2 nariadenia Európskeho parlamentu a Rady (ES) č. 178/2002 (4).

                     (4)

                     V technickej správe úradu boli v súvislosti s tanínmi z výhonkov Vitis vinifera zistené osobitné obavy. V prípade tanínov z výhonkov Vitis vinifera používaných ako prípravok na ochranu rastlín nebolo k dispozícii žiadne toxikologické hodnotenie, najmä pokiaľ ide o ochranu detí. Platí to pre odhad posúdenia rizika nepotravinovej expozície, a to najmä v prípade okolostojacich osôb a obyvateľov. Navyše neboli k dispozícii dostatočné informácie na vykonanie posúdenia rizík tejto látky pre životné prostredie.

                     (5)

                     Nebolo k dispozícii žiadne relevantné hodnotenie vykonané v súlade s inými právnymi predpismi Únie, ako sa uvádza v článku 23 ods. 2 nariadenia (ES) č. 1107/2009.

                     (6)

                     Komisia vyzvala žiadateľov, aby predložili svoje pripomienky k technickej správe úradu a k návrhu správy Komisie o preskúmaní. Žiadatelia nepredložili pripomienky.

                     (7)

                     Z uvedeného dôvodu nebolo podľa správy Komisie o preskúmaní preukázané, že požiadavky stanovené v článku 23 nariadenia (ES) č. 1107/2009 sú splnené. Preto nie je vhodné schváliť taníny z výhonkov Vitis vinifera ako základnú látku.

                     (8)

                     Toto nariadenie nemá vplyv na predloženie ďalšej žiadosti o schválenie tanínov z výhonkov Vitis vinifera ako základnej látky v súlade s článkom 23 ods. 3 nariadenia (ES) č. 1107/2009.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Taníny z výhonkov Vitis vinifera sa neschvaľujú ako základná látka.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. januára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 309, 24.11.2009, s. 1.

            (2)  EFSA (Európsky úrad pre bezpečnosť potravín), 2017. Technical report on the outcome of the consultation with Member States and EFSA on the basic substance application for Vitis vinifera cane tannins for use in plant protection as protectant and repellent (Technická správa o výsledku konzultácií s členskými štátmi a úradom EFSA, pokiaľ ide o žiadosť týkajúcu sa základnej látky taníny z výhonkov Vitis vinifera na použitie pri ochrane rastlín ako ochranného prostriedku a repelentu). Podporná publikácia EFSA 2018:EN-1414. 46 s doi:
         10.2903/sp.efsa.2018.EN-1414.

            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

            (4)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).


title: Vykonávacie nariadenie Komisie (EÚ) 2020/37 zo 16. januára 2020, ktorým sa mení nariadenie Rady (ES) č. 1210/2003 o niektorých osobitných obmedzeniach hospodárskych a finančných vzťahov s Irakom

text:
                  17.1.2020

                  SK

                  Úradný vestník Európskej únie

                  L 13/13

         VYKONÁVACIE NARIADENIE KOMISIE (EÚ) 2020/37
         zo 16. januára 2020,
         ktorým sa mení nariadenie Rady (ES) č. 1210/2003 o niektorých osobitných obmedzeniach hospodárskych a finančných vzťahov s Irakom
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1210/2003 zo 7. júla 2003 o niektorých osobitných obmedzeniach hospodárskych a finančných vzťahov s Irakom, ktorým sa zrušuje nariadenie (ES) č. 2465/96 (1), a najmä na jeho článok 11 písm. b),
         keďže:

                     (1)

                     V prílohe III k nariadeniu (ES) č. 1210/2003 sa uvádza zoznam fyzických a právnických osôb, verejných inštitúcií, spoločností a agentúr a subjektov predchádzajúcej vlády Iraku, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov, ktoré boli umiestnené mimo Iraku k 22. máju 2003.

                     (2)

                     Dňa 2. januára 2020 sankčný výbor Bezpečnostnej rady OSN rozhodol o vypustení pätnástich záznamov zo zoznamu osôb alebo subjektov, na ktoré by sa malo uplatňovať zmrazenie finančných prostriedkov a hospodárskych zdrojov.

                     (3)

                     Príloha III k nariadeniu (ES) č. 1210/2003 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha III k nariadeniu (ES) č. 1210/2003 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. januára 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 169, 8.7.2003, s. 6.

            PRÍLOHA
            V prílohe III k nariadeniu (ES) č. 1210/2003 sa vypúšťajú tieto záznamy:

                           „21.

                           BAGHDAD MUNICIPALITY. Adresa: Khulafa Street, Khulafa Square, Baghdad, Iraq.“

                           „24.

                           CHEMICAL, PETROCHEMICAL, MECHANICAL AND METALURICAL TRAINING CENTRE. Adresa: P.O. Box 274, Ashar, Basrah, Iraq.“

                           „31.

                           DIRECTORATE GENERAL OF MINOR PROJECTS AND RURAL ELECTRIFICATION. Adresa: P.O. Box 788, Al-Karradah Al-Sharkiya, Arasat Al-Hindiya no. 81, Building No 137/327, Baghdad, Iraq.“

                           „32.

                           DIRECTORATE OF TRAINING CENTRE FOR IRON AND STEEL. Adresa: P.O. Box 421, Basrah Khor Al-Zubair, Basrah, Iraq.“

                           „77.

                           MECHANICAL TRAINING CENTRE/NASSIRIYA. Adresa: P.O. Box 65, Nassiriyah, Nassiriyah, Iraq.“

                           „144.

                           STATE ENTERPRISE FOR MECHANICAL INDUSTRIES. Adresy: a) P.O. Box 5763, Iskandariya, Iraq; b) P.O. Box 367, Iskandariyah-Babylon Governate, Iraq.“

                           „146.

                           STATE ENTERPRISE FOR PHOSPHATES. Adresy: a) P.O. Box 5954, East Gate, Sadoon St., Baghdad, Iraq; b) P.O. Box 5954, South Gate, Al-Kaim, Anbar, Baghdad, Iraq.“

                           „156.

                           STATE ESTABLISHMENT FOR AGRICULTURAL MARKETING. Adresa: Eastern Karrda, Baghdad, Iraq.“

                           „172.

                           STATE ORGANIZATION FOR AGRICULTURAL MARKETING. Adresa: Karkh, Nisoor Square, Baghdad, Iraq.“

                           „173.

                           STATE ORGANIZATION FOR AGRICULTURAL MECHANIZATION AND AGRICULTURAL SUPPLIES [alias a) STATE ORGANIZATION FOR AGRICULTURAL MECHANIZATION, b) STATE ESTABLISHMENT FOR AGRICULTURAL MECHANIZATION, c) CENTRE FOR AGRICULTURAL MECHANIZATION, d) STATE ESTABLISHMENT FOR AGRICULTURAL SUPPLIES]. Adresy: a) P.O. Box 26028, Waziriya, opp Al Bakr University, Baghdad, Iraq; b) P.O. Box 96101, Abu Nuvas St., Baghdad, Iraq; c) P.O. Box 26061, Al Wazeria, Baghdad, Iraq; Swaira-Hafria, Wasst Muhafadha, Iraq; d) P.O. Box 1045, Waziriyah, Baghdad, Iraq.“

                           „178.

                           STATE ORGANISATION FOR ELECTRICITY [alias a) STATE ORGANISATION OF ELECTRICITY, SOUTHERN ELECTRICAL REGION; b) STATE ORGANISATION OF ELECTRICITY / DEPARTMENT OF COMPUTING AND STATISTICS]. Adresy: a) Off Jumhuriya St/Building 166, Nafoora Square, P.O. Box 5796, Baghdad, Iraq; b) P.O. Box 230, Basrah, Iraq; c) P.O. Box 14171 Jumhuriya St., Maidan Building No. 9, Baghdad, Iraq.“

                           „181.

                           STATE ORGANIZATION FOR FOOD INDUSTRIES. Adresa: P.O. Box 2301, Alwiya, Camp Sarah Khatoon, Baghdad, Iraq.“

                           „190.

                           STATE ORGANIZATION OF HOUSING. Adresa: P.O. Box 5824, Jumhuriya Street, Baghdad, Iraq.“

                           „199.

                           STEEL AND TIMBER STATE ENTERPRISE (alias STATE TRADING ENTERPRISE FOR STEEL AND TIMBER). Adresa: Arasat Al Hindya St., Salman Daoud Al Haydar Building, P.O. Box 602, Baghdad, Iraq.“

                           „202.

                           VOCATIONAL TRAINING CENTRE FOR ENGINEERING AND METALLIC INDUSTRIES (alias VOCATIONAL TRAINING CENTRE FOR ENGINEERING). Adresa: Iskandariya-Babil, Iraq.“


title: Vykonávacie nariadenie Komisie (EÚ) 2020/38 zo 16. januára 2020, ktorým sa stanovujú technické prevádzkové požiadavky týkajúce sa zaznamenávania, formátu a prenosu informácií podľa nariadenia Európskeho parlamentu a Rady (EÚ) 2017/2403 o udržateľnom riadení vonkajších rybárskych flotíl

text:
                  17.1.2020

                  SK

                  Úradný vestník Európskej únie

                  L 13/15

         VYKONÁVACIE NARIADENIE KOMISIE (EÚ) 2020/38
         zo 16. januára 2020,
         ktorým sa stanovujú technické prevádzkové požiadavky týkajúce sa zaznamenávania, formátu a prenosu informácií podľa nariadenia Európskeho parlamentu a Rady (EÚ) 2017/2403 o udržateľnom riadení vonkajších rybárskych flotíl
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/2403 z 12. decembra 2017 o udržateľnom riadení vonkajších rybárskych flotíl, ktorým sa zrušuje nariadenie Rady (ES) č. 1006/2008 (1), a najmä na jeho článok 40 ods. 2,
         keďže:

                     (1)

                     Nariadenie (EÚ) 2017/2403 umožňuje prijímanie vykonávacích aktov, ktorými sa stanovujú technické prevádzkové požiadavky týkajúce sa zaznamenávania, formátu a prenosu informácií uvedených v hlavách II, III a IV uvedeného nariadenia.

                     (2)

                     V článku 40 nariadenia o udržateľnom riadení vonkajších rybárskych flotíl sa stanovuje, že výmena informácií uvedených v hlavách II, III a IV uvedeného nariadenia sa uskutočňuje v elektronickej podobe. Je vhodné stanoviť požiadavky na elektronické vypĺňanie a prenos týchto údajov, určiť ich formát, ako aj stanoviť postup týkajúci sa zmien formátu.

                     (3)

                     Podľa vykonávacieho nariadenia Komisie (EÚ) 2017/218 (2) sú členské štáty povinné predkladať Komisii informácie o vlastníctve, vlastnostiach plavidla a výstroja a o činnosti rybárskych plavidiel Únie plaviacich sa pod ich vlajkou. Informácie dostupné v tejto databáze by sa mali používať na výmenu informácií o oprávneniach na rybolov v zmysle požiadaviek nariadenia o udržateľnom riadení vonkajších rybárskych flotíl.

                     (4)

                     Informácie uvedené v databáze Únie pre oprávnenia na rybolov zriadenej v súlade s článkom 39 nariadenia o udržateľnom riadení vonkajších rybárskych flotíl môžu obsahovať osobné údaje vrátane identifikátorov a názvov plavidiel a kontaktných údajov vlastníkov plavidiel. Spracúvanie takýchto osobných údajov je nevyhnutné na účinné riadenie výmeny údajov a informácií v zmysle požiadaviek nariadenia o udržateľnom riadení vonkajších rybárskych flotíl. Vždy a na všetkých úrovniach by sa malo zabezpečiť, aby sa dodržiavali povinnosti týkajúce sa ochrany osobných údajov stanovené v nariadeniach Európskeho parlamentu a Rady (EÚ) 2018/1725 (3) a (EÚ) 2016/679 (4). S cieľom zabezpečiť udržateľné riadenie vonkajších rybárskych flotíl a rybolovu vo vodách EÚ plavidlami plaviacimi sa pod vlajkou tretej krajiny je potrebné uchovávať údaje desať rokov. V určitých prípadoch by sa údaje mali uchovávať dlhšie ako desať rokov.

                     (5)

                     Členským štátom by sa mal poskytnúť dostatočný čas na to, aby mohli svoje vnútroštátne systémy prispôsobiť novým požiadavkám na údaje stanoveným v tomto nariadení.

                     (6)

                     Opatrenia stanovené v tomto nariadení sú v súlade so stanoviskom Výboru pre rybolov a akvakultúru,

               PRIJALA TOTO NARIADENIE:
         KAPITOLA I

            VŠEOBECNÉ USTANOVENIA

            Článok 1
            Predmet úpravy
            Týmto nariadením sa stanovujú technické prevádzkové požiadavky týkajúce sa zaznamenávania, formátu a prenosu informácií v zmysle článku 40 ods. 2 nariadenia o udržateľnom riadení vonkajších rybárskych flotíl.

            Článok 2
            Vymedzenie pojmov

               1.   Na účely tohto nariadenia sa uplatňuje vymedzenie pojmov stanovené v článku 3 nariadenia o udržateľnom riadení vonkajších rybárskych flotíl.

               2.   Na účely tohto nariadenia sa uplatňuje toto vymedzenie pojmov:

                           a)

                           „databáza rybárskej flotily Únie“ je register, ktorý vedie Komisia a ktorý obsahuje informácie o všetkých rybárskych plavidlách Únie v súlade s vykonávacím nariadením (EÚ) 2017/218 a je doplnený o dodatočné údaje o plavidlách požadované v žiadostiach o oprávnenie na rybolov podľa nariadenia o udržateľnom riadení vonkajších rybárskych flotíl;

                           b)

                           „databáza Únie pre oprávnenia na rybolov“ je databáza zriadená v súlade s článkom 39 nariadenia o udržateľnom riadení vonkajších rybárskych flotíl s cieľom zabezpečiť výmenu informácií uvedených v hlavách II a III uvedeného nariadenia.

         KAPITOLA II

            INFORMÁCIE V DATABÁZE ÚNIE PRE OPRÁVNENIA NA RYBOLOV

            Článok 3
            Žiadosti o oprávnenie

               1.   Pri predkladaní žiadostí o oprávnenie na rybolov v súlade s článkom 39 ods. 3 nariadenia o udržateľnom riadení vonkajších rybárskych flotíl podávajú členské štáty a tretie krajiny jednu žiadosť na plavidlo, na dohodu, na kategóriu rybolovu a na obdobie.

               2.   Informácie o plavidlách dostupné v databáze rybárskej flotily Únie sa využívajú v databáze Únie pre oprávnenia na rybolov na zabezpečenie výmeny údajov o oprávneniach na rybolov v zmysle požiadaviek nariadenia o udržateľnom riadení vonkajších rybárskych flotíl.

            Článok 4
            Formát vymieňaných informácií

               1.   Formátom informácií vymieňaných medzi členskými štátmi, tretími krajinami a Komisiou v súlade s článkami 11, 18, 22 a 25 nariadenia o udržateľnom riadení vonkajších rybárskych flotíl je schéma definícií XML domény FLAP (Fishing License Authorization & Permit) podľa normy P1000-9 všeobecného protokolu Organizácie Spojených národov na výmenu informácií o rybolove (United Nations Fisheries Language for Universal Exchange – UN/FLUX).

               2.   Dátové polia, základné prvky a správne naformátované správy v rozšíriteľnom značkovacom jazyku (XML) musia byť v súlade so schémou definícií XML (XSD), ktorá vychádza z normalizačných knižníc UN/FLUX.

               3.   Používajú sa XSD a kódy uvedené na stránke hlavného registra údajov na webovom sídle Európskej komisie venovanom rybárstvu.

               4.   Členské štáty použijú vykonávací dokument FLAP dostupný na webovom sídle Európskej komisie venovanom rybárstvu s cieľom zabezpečiť, aby sa do databázy Únie pre oprávnenia na rybolov posielali korektné správy a aby sa dodržiavali správne postupy.

            Článok 5
            Prenos správ

               1.   Prenos správ musí byť plne automatický a okamžitý a prebiehať cez prenosový kanál na výmenu údajov o rybolove, ktorý sprístupňuje Komisia.

               2.   Odosielateľ je zodpovedný za oznamovanie správ v súlade s dohodnutými validačnými a verifikačnými pravidlami stanovenými vo vykonávacom dokumente FLAP.

               3.   Príjemca správy informuje odosielateľa o prijatí a výsledkoch validácie a verifikácie správy prostredníctvom zaslania správy s odpoveďou.

            Článok 6
            Zmeny formátov XML a vykonávacích dokumentov

               1.   O zmenách formátu XML domény UN/FLUX FLAP a vykonávacieho dokumentu FLAP rozhodujú útvary Komisie po dohode s členskými štátmi.

               2.   Zmeny uvedené v odseku 1 nadobudnú účinnosť najskôr šesť mesiacov a najneskôr 18 mesiacov po tom, ako sa o nich rozhodlo. O presnej lehote rozhodnú útvary Komisie po dohode s členskými štátmi.

            Článok 7
            Osobné údaje
            Osobné údaje uvedené v databáze Únie pre oprávnenia na rybolov sa nesmú uchovávať dlhšie ako desať rokov okrem prípadov, keď sú takéto osobné údaje potrebné na to, aby sa mohli prijať opatrenia v nadväznosti na porušenie predpisov, inšpekciu alebo súdne či správne konanie. V takýchto prípadoch sa osobné údaje môžu uchovávať 20 rokov. Ak sa osobné údaje uchovávajú dlhšie, údaje sa anonymizujú.

         KAPITOLA III

            ZÁVEREČNÉ USTANOVENIA

            Článok 8
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. decembra 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. januára 2020

                  Za Komisiu

                  Predsedníčka

               Ursula VON DER LEYEN

            (1)  Ú. v. EÚ L 347, 28.12.2017, s. 81.

            (2)  Vykonávacie nariadenie Komisie (EÚ) 2017/218 zo 6. februára 2017 o registri rybárskej flotily Únie (Ú. v. EÚ L 34, 9.2.2017, s. 9).

            (3)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

            (4)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).